JEGYZŐKÖNYV



Készült Nagykanizsa Megyei Jogú Város Közgyűlése 2026. július 28-án (kedd) 10.00 órakor tartott soron kívüli nyílt üléséről.



Az ülés helye: 	Polgármesteri Hivatal I. emeleti tárgyaló
	Nagykanizsa, Erzsébet tér 7.


Jelen vannak:	Horváth Jácint polgármester, Dr. Fodor Csaba alpolgármester, Balogh László, Bedő György, Berta Krisztián, Bizzer András, Bodó László, Gábris Jácint, Gondi Zoltán, Horváth Kristóf László, Dr. Károlyi Attila, Dr. Schauta Marcell képviselők

Hiányoznak:	Dénes Sándor, Radics Bálint, Szabó Szilárd képviselők



Tanácskozási joggal megjelentek: Dr. Nemesné Dr. Nagy Gabriella osztályvezető, Kunics György osztályvezető, Petrényi Anett csoportvezető, Balogh-Rudolf Nikolett kommunikációs- és közösségi média referens, Horváth Tamás gazdasági vezető, Lukács Erika intézményvezető



Horváth Jácint: Tisztelettel köszöntöm a mai soron kívüli közgyűlésünkön megjelent képviselőtársaimat, köszöntöm meghívott vendégeinket. Megállapítom, hogy a közgyűlés 12 fővel határozatképes, a közgyűlést megnyitom. Tájékoztatásul mondom, hogy a mai napon a jegyző és az aljegyző is távol van, ezért Nagykanizsa Megyei Jogú Város Közgyűlése Szervezeti és Működési Szabályzatáról szóló 20/2025. (VI. 30.) önkormányzati rendelet 72. § (2) bekezdése az alábbiakról rendelkezik. „A jegyző és az aljegyző eseti jellegű együttes távolléte esetén a helyettesítés jogász végzettségű köztisztviselő eseti megbízásával történik.” Ennek értelmében Dr. Nemesné Dr. Nagy Gabriella osztályvezető látja el a helyettesítést. Egyetlen napirendi pontra tettem javaslatot és ez így is maradna továbbra is, a soronkívüliséget indokolja, hogy szeptember 1-től már ez a változás életbe is lépne, amelyet ma eldöntünk, így aztán időben meg kell hoznunk azt a döntést, hogy szeptember 1-jén az óvoda, illetve a bölcsőde ezeken a helyszíneken tudjon indulni, amit az előterjesztés során majd elmondok. A napirendi ponthoz az előzetesen kiküldötthöz képest nincs módosítási javaslatom, van esetleg hozzászólás valaki részéről? Ha nincs, akkor a napirendi pontról fogunk szavazni. Aki egyetért, kérem, kézfeltartással jelezze. Köszönöm szépen. 

A közgyűlés 12 igen (egyhangú) szavazattal a javaslatot elfogadja és a következő határozatot hozza:

109/2026.(VII.28.) számú határozat

Nagykanizsa Megyei Jogú Város Közgyűlése a 2026. július 28-i soron kívüli ülésén a következő napirendi pontot tárgyalja:

Nyílt ülés:
1. Javaslat a Nagykanizsai Egyesített Bölcsőde Meseház Bölcsőde tagintézményével, valamint a Nagykanizsa belterület 2986/2 hrsz-ú, az Attila u. 7. szám alatti ingatlan egy részének használatba adásával kapcsolatos döntések meghozatalára (írásban)
Előterjesztő: Horváth Jácint polgármester
Meghívottak: Magyar Ferenc tankerületi igazgató
    Lukács Erika intézményvezető 


Horváth Jácint: Megkezdjük a mai első és egyetlen napirendi pontunk tárgyalását.


1. Javaslat a Nagykanizsai Egyesített Bölcsőde Meseház Bölcsőde tagintézményével, valamint a Nagykanizsa belterület 2986/2 hrsz-ú, az Attila u. 7. szám alatti ingatlan egy részének használatba adásával kapcsolatos döntések meghozatalára (írásban)
Előterjesztő: Horváth Jácint polgármester
Meghívottak: Magyar Ferenc, tankerületi igazgató
      Lukács Erika intézményvezető 


Horváth Jácint: Tisztelettel köszöntöm meghívott vendégeinket mind a tankerület, mind pedig a bölcsőde részéről. A tankerület fordult felénk azzal a kéréssel, hogy a Szivárvány Óvoda, Fejlesztő Nevelés-Oktatást Végző Iskola, Általános Iskola, Szakiskola és egyben óvoda is - ugye, ahogy mondtam - esetében jelentősen nőtt a beíratandó gyerekek száma idén ősztől. Azon gyerekek száma, akik speciális nevelést igényelnek, jelenleg 2 csoportszobát foglalnak, illetve hát nem foglalnak, kaptak már tőlünk az Attila Óvodában. Ez a létszám olyan mértékűre duzzadt, hogy akár 3, de 4 csoportszoba is szükségessé válik ő elhelyezésükre, illetve nevelésükre és célszerű lenne egy helyszínen megtenni, nem pedig tagoltan több helyszínen a városban. Ezért azzal a kéréssel fordult hozzánk a tankerület, hogy ezt a bölcsődei részt további bővítési lehetőséggel bocsássuk a rendelkezésükre. Megvizsgáltuk a lehetséges variációkat és azt láttuk, hogy oda a Rózsa Bölcsődébe való áttelepítésével a jelenlegi bölcsődénknek, tehát tulajdonképpen átköltöztetésével megoldható ez a dolog, hiszen a Rózsa Bölcsődében is jelentős üres csoportszoba áll rendelkezésre. Így aztán meg tudjuk úgy oldani ezt a jelenlegi átszervezést, hogy viszonylag közel, pár száz méterre, kb. 200 méterre kerülnek a gyermekek a mostani helyüktől bölcsődei ellátásban és a dolgozók is folytatni tudják a munkát az Egyesített Bölcsődében, úgyhogy nem kell leépítenünk jelen pillanatban létszámot sem. Ezzel tulajdonképpen tudnánk mind a két problémát kezelni szeptember 1-jével már, ha ma meghozzuk ezt a döntést, a költözés, a szükséges átalakítási-, felújítási munkálatok megtörténhetnek és tulajdonképpen megoldható lenne ez az elhelyezés mind az óvoda, mind pedig a bölcsőde esetében. Már a szülői értekezleteket augusztusban ennek megfelelően lehetne megtartani a bölcsődei csoportok esetében. Úgyhogy erről szól az előterjesztés és ennek a döntésnek a hátterét és szükséges technikai dolgait tartalmazza. Bizottságok megtárgyalták, van- e kérdés, észrevétel az üggyel kapcsolatban? Dr. Schauta Marcell, tessék.

Dr. Schauta Marcell: A polgármester úr említette, hogy szeptemberig a szükséges átalakítások megtörténhetnek. Milyen átalakítások szükségesek az Attila utcai Bölcsődében?

Horváth Jácint: Hát szinte semmi, szerintem.

Horváth Tamás: Eszközbeszerzések, kialakítani a megfelelő dolgokat.

Dr. Schauta Marcell: Tehát a funkció az helyreállítható lesz bármikor.

Horváth Tamás: Igen.

Dr. Schauta Marcell: Tehát, hogyha szükség lesz bölcsődére, akkor igen.

Horváth Jácint: Alapvetően építészeti átalakítás nem szükséges. 

Dr. Schauta Marcell: Tehát a vizesblokkok megvannak és nem tudom melegítő-, főzőkonyha van-e?

Dr. Nemesné Dr. Nagy Gabriella: Tálaló konyha van.

Dr. Schauta Marcell: Tehát átépítés nem lesz.

Horváth Jácint: Nem lesz semmi, ugyanúgy megy tovább. Ugye jelenleg az óvoda számlázza tovább a bölcsőde számára, ha jól tudom a közműveket, most az óvoda nem a bölcsőde számára, hanem a tankerület számára fogja tovább számlázni. Köszönöm szépen! További kérdés, észrevétel? Nincs észrevétel, akkor az előterjesztés szerint egyben teszem fel szavazásra a határozati pontokat, amennyiben egyetértenek kérem, kézfeltartással jelezzék. Köszönöm. 

A közgyűlés 12 igen (egyhangú) szavazattal a javaslatot elfogadja és a következő határozatot hozza:

110/2026.(VII.28.) számú határozat


Nagykanizsa Megyei Jogú Város Közgyűlése

1. dönt Nagykanizsa Megyei Jogú Város Önkormányzata tulajdonában álló Nagykanizsa belterület 2986/2 hrsz-ú, természetben a 8800 Nagykanizsa, Attila u. 7. szám alatti, kivett általános iskola, óvoda megjelölésű ingatlan előterjesztéshez 5. számú mellékletként csatolt helyszínrajzon ferde vonalazással jelölt 577 m2 alapterületű épület-részének, valamint 6. számú mellékletként csatolt térképen ferde vonalazással jelölt 1928 m2 alapterületű földterület-részének – a nemzeti vagyonról szóló 2011. évi CXCVI. törvény 11. § (13) bekezdése szerinti – ingyenes használatba adásáról 2026. szeptember 01. napjától határozatlan – de legfeljebb a megjelölt közfeladat ellátásáig tartó – időre a Nagykanizsai Tankerületi Központ (8800 Nagykanizsa, Vécsey u. 6.) a részére, a nemzeti köznevelésről szóló 2011. évi CXC. törvény 7. § (1) bek., 4. § 14a. pont s) pontja és 7. § (5) bekezdéséből eredő feladat (sajátos nevelési igényű gyermekek óvodai nevelése), mint közfeladat ellátására tekintettel a közfeladat ellátáshoz szükséges infrastruktúra biztosítása céljából.

2. felhatalmazza a polgármestert a 1. pontban foglaltaknak megfelelő térítésmentes használatba adásról szóló megállapodás aláírására.

Határidő:		2026. augusztus 31.
Felelős: 		Horváth Jácint polgármester 
(Operatív felelős:	dr. Nemesné dr. Nagy Gabriella osztályvezető, dr. Farkas Roland csoportvezető, vezető jogtanácsos)

3. a Nagykanizsai Egyesített Bölcsőde Meseház Bölcsőde (8800 Nagykanizsa, Attila utca 7.) tagintézményét 2026. szeptember 01. napjától megszünteti.

Határidő:		2026. augusztus 31.
Felelős: 		Horváth Jácint polgármester 
(Operatív felelős:	dr. Nemesné dr. Nagy Gabriella osztályvezető)

4. a Nagykanizsai Egyesített Bölcsőde módosító okiratát, valamint a módosításokkal egységes szerkezetbe foglalt alapító okiratát az előterjesztés 3. és 4. mellékletében foglalt tartalommal elfogadja. Felkéri a polgármestert, hogy az intézmény módosító okiratát, valamint a módosításokkal egységes szerkezetbe foglalt alapító okiratát adja ki, és annak a Magyar Államkincstár részére történő megküldéséről gondoskodjon.

Határidő:		2026. augusztus 10.
Felelős: 		Horváth Jácint polgármester 
(Operatív felelős:	dr. Nemesné dr. Nagy Gabriella osztályvezető, Humán osztály)

5. felhatalmazza a polgármestert, hogy amennyiben a Magyar Államkincstár az alapító okiratban, a módosító okiratban az államháztartásról szóló 2011. évi CXCV. törvény 8/A. § (2) bekezdés szerinti rendelkezések értelmezéséből eredő, az okiratok tartalmát érdemben nem befolyásoló, formális jelentőségű hibát észlel, úgy az okiratokat a szükséges korrekció elvégzése után a törzskönyvi nyilvántartásba történő bejegyzés céljából újra megküldje.

Határidő: a Magyar Államkincstár végzéseinek kézhezvételét követő 20 nap
Felelős: 		Horváth Jácint polgármester
(Operatív felelős: 	dr. Nemesné dr. Nagy Gabriella osztályvezető, Humán osztály)
	
6. 2026. szeptember 1. napjától a Nagykanizsai Egyesített Bölcsőde férőhelyszámát 302 főben határozza meg. 

7. 2026. szeptember 01. napjától az intézmény álláshely számát 84 főben (72 szakmai álláshely 12 nem szakmai álláshely) határozza meg.

Határidő: 		2026. augusztus 31.
Felelős: 		Horváth Jácint polgármester
(Operatív felelős: 	dr. Nemesné dr. Nagy Gabriella osztályvezető, Humán osztály, Lukács Erika intézményvezető)







Horváth Jácint: Köszönöm szépen a rendkívüli nyár közepi közgyűlési munkát, ezennel a közgyűlést bezárom. Viszontlátásra!





Horváth Jácint polgármester más tárgy vagy hozzászólás nem lévén az ülést 10,07 órakor bezárta. (Az ülésről készült hangfelvétel alapján ezen jegyzőkönyv a hozzászólásokat szó szerint tartalmazza.)









						Dr. Gyergyák Krisztina jegyző
	Horváth Jácint					          helyett
	 polgármester			          Dr. Nemesné Dr. Nagy Gabriella									     osztályvezető

